Bashe Musse har vært bystyrerepresentant for Oslo Arbeiderparti siden 2011, og er norsksomalieres fremste talsmann. Det er ham mediene oftest henvender seg til.

Somaliere er den største innvandrergruppen i Norge fra ikke-vestlige land.

Musse var en av de første til å kommentere NRKs avsløringer i fjor om hvordan norsk-somaliske barn og unge har blitt sperret inne, slått og lenket på såkalte koranskoler.

Til NRK og andre norske medier har Bashe Musse uttrykt forferdelse over det barna har fortalt.

I intervjuet fra mars i år, med en av Somalias største TV-kanaler, SNTV, sier Musse derimot at han ikke tror på det barna forteller. Her er et utdrag fra intervjuet:

«At to voksne mennesker bytter på å slå barn som er bundet fast, kan jeg ikke tro. Men dette er historien som har blitt solgt til det norske folk. Det er vanskelig å forsvare seg mot dette ettersom media virker å være ensidig, men jeg tror ikke at dette forekommer.»

SE VIDEO: Da NRK avslørte hvordan norske barn og unge ble mishandlet på koranskoler i Somalia, sa Bashe Musse (Ap) at han var rystet over avsløringene. Men til somalisk TV avfeier han barnas fortellinger, ifølge oversettelser utført for NRK. Du trenger javascript for å se video. SE VIDEO: Da NRK avslørte hvordan norske barn og unge ble mishandlet på koranskoler i Somalia, sa Bashe Musse (Ap) at han var rystet over avsløringene. Men til somalisk TV avfeier han barnas fortellinger, ifølge oversettelser utført for NRK.

– Uakseptabelt

Det er gjennomført to uavhengige oversettelser av dette intervjuet. NRK har forelagt intervjuet for lederen av Oslo Arbeiderparti, Frode Jacobsen. Han sier han er sjokkert over uttalelsene til Musse:

– Jeg ble både overrasket og sjokkert over det som fremkommer her. Dette mener jeg er uakseptable påstander fra Bashe Musse.

Etter at NRK tok kontakt, har Jacobsen innkalt Bashe Musse til et møte. Etter møtet opprettholder Jacobsen sin kritikk av Musse.

– Det å drive med den type dobbeltkommunikasjon som her åpenbart skjer, er veldig uheldig, sier Jacobsen.

Bashe Musse avviser anklagene, og sier at NRKs oversettelse av det somaliske intervjuet er feil.

Frode Jacobsen er leder i Oslo Arbeiderparti. Her sammen med partileder Jonas Gahr Støre. Foto: Vidar Ruud / NTB scanpix

Intervjuet

Intervjuet med somalisk TV ble lagt ut på Facebook, og Bashe Musse har selv delt det på sin Facebook-side.

Programlederen spør:

- Vi har snakket med en del foreldre om situasjonen, og de sier at det stemmer at man sender barna tilbake til Somalia, og at foreldrene bare mener det godt når de sender barna. Men er disse bildene som vi ser riktige?

Bashe Musse svarer:

«Det er faktisk vanskelig å bevise dette, for om man skal bevise så må alle være enige om hva som har skjedd. Ifølge media og journalister, så er det barna selv som har forklart, tegnet bilder og fortalt hvordan de ble holdt på disse stedene. For mitt somaliske og medmenneskelige hode er det langt unna å kunne tro at somaliske barn blir bundet fast med armer og bein og blir slått av voksne folk. At to voksne mennesker bytter på å slå barn som er bundet fast, kan jeg ikke tro. Men dette er historien som har blitt solgt til det norske folk. Det er vanskelig å forsvare seg mot dette ettersom media virker å være ensidig, men jeg tror ikke at dette forekommer.»

I intervjuet vektlegger han at barnas fortellinger har gitt det somaliske miljøet i Norge et dårlig rykte.

«I det siste har det kommet frem at noen av disse barna, når de kommer tilbake, har klaget over at de har blitt sendt til skoler hvor de har blitt mishandlet. Dette har skapt en vanskelig situasjon for somaliere som allerede har en del utfordringer. Jeg kunne også se at man var ute etter dem, og denne saken har gitt dem enda en større byrde.»

Til den somaliske TV-kanalen sier Musse også at barn og ungdommer ikke bør sendes til disse skolene.

Hele oversettelsen av intervjuet med Bashe Musse på somalisk TV

Hevder oversettelsen er feil

NRK har spurt Bashe Musse hva han egentlig mener, om han tror på fortellingene til barna eller ikke. Da tar han avstand fra praksisen ved slike skoler.

– Ingen barn skal utsettes for vold verken i Somalia eller Norge. Jeg mener det er grusomt å se de historiene barn forteller i innslagene til NRK, men er glad for at dette blir avslørt.

Og han understreker overfor NRK at han tror på de historiene som barna og ungdommene forteller.

– Dette er viktige historier, og de tror jeg på, sier Musse til NRK nå i helgen.

Han legger til at det er uakseptabelt at somaliske foreldre sender barn på koranskole i Somalia og at barna blir mishandlet.

– Jeg vil på det sterkeste fraråde somaliske foreldre å sende sine barn på slike skoler. Dette har jeg uttalt meg om til NRK, og i flere intervjuer.

NRK spør Bashe Musse hvorfor han da, ifølge vår oversettelse, sier noe annet til en av Somalias største TV-stasjoner.

– Innholdet i det jeg sier til somalisk TV og til NRK er det samme. Innholdet er det samme, og det står jeg for.

Så da er det NRKs oversettelse som er feil?

– Jeg kjenner meg ikke igjen i NRKs oversettelse. Dette gir et feilaktig bilde av hva jeg har sagt og mente om saken.

For å unngå feilkilder, har NRK brukt to uavhengige oversettere. De to oversettelsene skiller seg ikke nevneverdig fra hverandre. Musse hevder fortsatt at oversettelsene ikke gjengir hans ytringer korrekt.

Bashe Musses brev til NRK om oversettelsen Ekspandér faktaboks Til NRK Krever at innslag stoppes / endres Jeg har fått tilsendt en oversettelse av et intervju jeg har gjort med somalisk TV, som gir et helt feilaktig bilde av hva jeg mener og har forsøkt å formidle i intervjuet. Når man leser oversettelsen, får man rett og slett inntrykk av at jeg mener det motsatte av det jeg mener. Et eksempel er «De ungdommene som har kommet tilbake vil ikke engang anmelde sine foreldre». På norsk framstår dette som jeg mener dette ikke er så alvorlig fordi de ikke har anmeldt foreldrene. Men mitt poeng er at det er synd at ungdommene ikke har anmeldt foreldrene, fordi det da blir vanskeligere å stille dem til ansvar. Muligens kan jeg ha uttalt meg litt uklart på noen punkter, men hovedproblemet ligger i selve oversettelsen. Nyansene i det somaliske språket er store og det kan lett bli feil når det skal oversettes til norsk og motsatt. Det kan være jeg har brukt feil somaliske ord og det kan være at oversetteren har brukt feil norske ord. Men det viktigste er hva jeg faktisk mener – og det er kort oppsummert dette: Jeg er sjokkert over det som kommer fram i NRK sin reportasje, men er glad for at det blir avslørt. Det er helt uakseptabelt at barn blir mishandlet på koranskoler i Somalia. Jeg har på sterkeste frarådet norsk-somaliske foreldre å sende sine barn til slike skoler i Somalia. Det har jeg også uttalt i et intervju med NRK. Det er synd, men forståelig, at ingen barn har anmeldt sine foreldre for det de har blitt utsatt for i Somalia. Dette gjør det vanskeligere å straffe foreldrene. Men jeg mener at ut fra det barna forteller, må norske myndigheter undersøke hva foreldrene, bevist eller ubevist, har utsatt barna sine for og stille dem til ansvar for dette. Hvis foreldrene opplever at barna deres ikke oppfører seg slik de bør, må de søke hjelp i Norge. Til noen av enkeltutsagnede – slik de framstår i oversettelsen, her med forklaring på hva jeg har forsøkt å formidle: «Barna forteller at de har blitt sendt til skoler der de har blitt bundet på hender og føtter, også blitt slått. Og barn klager veldig over at de har blitt mishandlet på denne måten. Som et medmenneske og som en somalisk person er det vanskelig å forstå at et somalisk barn har blitt bundet både på hendene og føttene også slått. Og i tillegg at voksne personer har byttet på å mishandle dette barnet. Det er vanskelig å forstå. Jeg kan ikke tro at det er sant. Men dette er det bildet som har blitt solgt til de norske. Og det er vanskelig for oss å si at dette ikke forekommer. Og det virker som media er ensidig. Jeg tror ikke at dette skjer.» Mitt poeng er at det er helt uforståelig for meg at barn kan utsettes for noe slikt og at det er vanskelig å tro at foreldre kan ha vist hva de har utsatt barna for. Det er rett og slett ikke til å tro at dette kan være sant – selv om jeg tror på det barna og NRK forteller.

Det umulig å forstå at dette er sant. Men det er dette bildet som det nå fortelles om i Norge og det går ikke an å si at dette ikke forekommer. Det media forteller er helt entydig. Men jeg visste ikke at det skjedde. «Men som du vet, i Norge er ikke barna bare ditt, staten eier også barnet sammen med deg. Mens i Somalia er det først og fremst gud også foreldrene som eier barnet.» I Norge har foreldrene ansvaret for barna. Men myndighetene ivaretar barns interesser og foreldrene kan derfor ikke gjøre hva de vil med barna. I Somalia har man lett for se det som om det først og fremst gud som bestemmer over barna. Foreldrene følger derfor religionen og de religiøse ledernes ord, når de skal oppdra sine barn. «Men det er viktig å at man stigmatiserer hele det somaliske folket. Det som forgår nå er at det tegnes et bildet av somaliere som om at deres kultur er negativ, at hele kulturen er dårlig.» Det viktig at man ikke stigmatiserer hele det somaliske miljøet, selv om man tar disse saken på alvor. Det er ingen tvil om at det som kommer fram her gir et negativt bilde av den somaliske kulturen. Vi må derfor få fram at dette ikke er hele bildet. Somalisk kultur er først og fremst noe annet. «Norge er en rettstat, det vil si at man dømmer personer som har gjort noe galt. De ungdommene som har kommet tilbake vil ikke engang anmelde sine foreldre. «Vi vil bare fortelle historien vår sier de». Det som skjer nå er at man skal undersøke om fortellingen er sann. Vi vet ikke hvor mange det gjelder men vi vet at de som klager eller forteller sin historie er veldig få. Men vi vet ikke antallet ennå.» Norge er en rettstat der man må stå til ansvar for sine handlinger. Derfor er det synd, men forståelig, at ikke ungdommene som kommer tilbake vil anmelde foreldrene sine. Men det er viktig at myndighetene allikevel undersøker innholdet i fortellingene. Selv om det er få som står fram og forteller sin historie, vet vi ikke antallet det gjelder.

Jeg er opptatt av at disse foreldrene stilles til ansvar, særlig hvis de faktisk har vist hva de gjorde når de sendt barna sine til disse skolene i Somalia. Oppsummert: Oversettelsen og vinklingen på det oversendte manuset fra NRK, gir et totalt feil bilde av hva jeg mener om denne saken. Det framstår som jeg har forsvart at barn sendes til koranskoler i Somalia. Dette er faktisk det stikk motsatte av hva jeg har gjort. Jeg har tatt avstand fra det som fremkommer i NRK innslaget, oppfordret foreldre til å slutte å sende barna sine og tatt til orde for at norske myndigheter må straffeforfølge foreldre som har sendt sine barn til disse skolene. Jeg ber derfor om at NRK ikke sender dette innslaget, eller tar ut alle oversettelser som framstiller det jeg har sagt på en feilaktig måte. Med Vennlig hilsen

Barshe Musse /s/

Oppdatering: I forbindelse med denne saken er det reist spørsmål ved NRKs oversettelser. Vi legger derfor ut våre fire oversettelser, utført av fire forskjellige oversettere. To av dem er gjort før publisering, mens to av dem er gjort etter publisering fordi debatten om NRKs oversettelser oppstod. Oversettelsene er å finne i lenken under, og det følger med en liten klargjøring for hver oversettelse.

Les oversettelsen her. Fire oversettelser

Emneside: Koranskoler i Somalia og Kenya